Black Widow (ταινία)

Το ***Black Widow*** είναι αμερικανική υπερηρωική ταινία παραγωγής 2021, η οποία βασίζεται στον ομώνυμο χαρακτήρα των Marvel Comics. Η παραγωγή της ταινίας έγινε από τα Marvel Studios και η διανομή της από τη Walt Disney Studios Motion Pictures και αποτελεί την 24η ταινία του Κινηματογραφικού Σύμπαντος της Marvel (MCU). Την ταινία σκηνοθέτησε η Κέιτ Σόρτλαντ, ενώ το σενάριο έγραψε ο Έρικ Πίρσον. Σε αυτήν πρωταγωνιστεί η Σκάρλετ Τζοχάνσον στον ρόλο της Νατάσα Ρόμανοφ / Black Widow, πλαισιωμένη από τους Φλόρενς Πιου, Ντέιβιντ Χάρμπορ, Ο.Τ. Φαγκμπένλι, Όλγα Κουριλένκο, Γουίλιαμ Χερτ, Ρέι Γουίνστον και Ρέιτσελ Βάις. Τα γεγονότα της ταινίας διαδραματίζονται μετά από τα γεγονότα της ταινίας *[[Captain America: Εμφύλιος Πόλεμος]]* (2016), παρουσιάζοντας τη Ρόμανοφ ως φυγά, αναγκασμένη να έρθει αντιμέτωπη με το παρελθόν της, όπου δρούσε ως Ρωσίδα κατάσκοπος, πριν γίνει μέλος των Εκδικητών.

Τον Απρίλιο του 2004, η εταιρεία παραγωγής Lionsgate άρχισε να αναπτύσσει μια ταινία για την Black Widow και είχε προσεγγίσει τον Ντέιβιντ Χέιτερ για το σενάριο και τη σκηνοθεσία. Το εγχείρημα δεν προχώρησε και, τον Ιούνιο του 2006, τα κινηματογραφικά δικαιώματα του χαρακτήρα επέστρεψαν στη Marvel. Η Τζοχάνσον, η οποία είχε ήδη υποδυθεί τη Νατάσα Ρόμανοφ σε άλλες ταινίες της Marvel, με την πρώτη της εμφάνιση να γίνεται στην ταινία *[[Iron Man 2]]* (2010), άρχισε να συζητάει με τη Marvel για τη δημιουργία μιας αυτόνομης ταινίας βασισμένης στον χαρακτήρα. Οι προετοιμασίες για τη δημιουργία της ταινίας ξεκίνησαν στα τέλη του 2017, με τη Σόρτλαντ να προσλαμβάνεται τον Ιούλιο του 2018. Πριν την πρόσληψη του Πίρσον, οι Ζακ Σέιφερ και Νεντ Μπένσον συνέβαλλαν στο σενάριο. Η ταινία γράφτηκε με τέτοιο τρόπο, ώστε να αποτελεί πρίκουελ των γεγονότων του MCU, και επεκτείνει την ιστορία της Ρόμανοφ βοηθώντας τον χαρακτήρα να ολοκληρώσει την ιστορία του μέσα στο MCU, μετά τον θάνατό του στην ταινία *[[Εκδικητές: Η Τελευταία Πράξη]]* (2019). Η Σόρτλαντ έδωσε έμφαση στις σκηνές μάχης και είπε πως η ταινία αποτελεί την πιο βίαιη του MCU μέχρι στιγμής. Τα γυρίσματα διήρκησαν από τον Μάιο μέχρι τον Οκτώβριο του 2019 και έλαβαν χώρα στη Νορβηγία, στην Αγγλία, στη Βουδαπέστη, στο Μαρόκο και στο Μαίηκον της Τζόρτζια.

Η ταινία *Black Widow* έκανε πρεμιέρα στις 29 Ιουνίου 2021 σε διάφορα φεστιβάλ κινηματογράφου και εκδηλώσεις σε όλο τον κόσμο και, στις 9 Ιουλίου, κυκλοφόρησε στις Ηνωμένες Πολιτείες τόσο στις κινηματογραφικές αίθουσες, όσο και στην πλατφόρμα Disney+, μέσω της λειτουργίας Premier Access. Στην Ελλάδα κυκλοφόρησε στις 8 Ιουλίου 2021. Η ταινία αποτελεί την πρώτη ταινία της Τέταρτης Φάσης του MCU και ενώ είχε προγραμματιστεί να κυκλοφορήσει τον Μάιο του 2020, η κυκλοφορία της αναβλήθηκε τρεις φορές εξαιτίας της πανδημίας COVID-19. Η ταινία *Black Widow* έσπασε αρκετά εισπρακτικά ρεκόρ σε περίοδο πανδημίας, συγκεντρώνοντας πάνω από $379 εκατομμύρια παγκοσμίως. Η ταινία έλαβε θετικές κριτικές από τους κριτικούς, οι οποίοι επαίνεσαν κυρίως τις σκηνές δράσης και τις ερμηνείες των Τζοχάνσον και Πιου. Τον Ιούλιο του 2021, η Τζοχάνσον κατέθεσε μήνυση εναντίον της Disney, λόγω της ταυτόχρονης κυκλοφορίας της ταινίας στην πλατφόρμα του Disney+, η οποία διευθετήθηκε δύο μήνες αργότερα.

## Πλοκή
Το 1995, ο υπερστρατιώτης Αλεξέι Σόστακοφ και η Μαύρη Χήρα, Μελίνα Βόστοκοφ, δουλεύουν ως Ρώσοι μυστικοί πράκτορες στο Οχάιο, παριστάνοντας την οικογένεια κι έχοντας ως κόρες τις Νατάσα Ρόμανοφ και Γελένα Μπελόβα. Αφού κλέβουν πληροφορίες από την Α.Σ.Π.Ι.Δ.Α., δραπετεύουν στην Κούβα όπου το αφεντικό τους, ο στρατηγός Ντρέικοφ, παίρνει τις Ρόμανοφ και Μπελόβα στο Κόκκινο Δωμάτιο για εκπαίδευση. Τις επόμενες δεκαετίες, ο Σόστακοφ φυλακίζεται στη Ρωσία, ενώ οι Ρόμανοφ και Μπελόβα γίνονται επιτυχημένες, επικίνδυνες εκτελέστριες. Τελικά, η Ρόμανοφ εντάσσεται στην Α.Σ.Π.Ι.Δ.Α. και, μαζί με τον Κλιντ Μπάρτον, βομβαρδίζει το γραφείο του Ντρέικοφ στη Βουδαπέστη σκοτώνοντας, φαινομενικά, εκείνον και την κόρη του, Αντόνια.

Το 2016, η Ρόμανοφ ζει ως φυγάς, επειδή παραβίασε τη «Συμφωνία της Σοκόβια», και κρύβεται στη Νορβηγία, σε ένα σπίτι που της παραχώρησε ο Ρικ Μέισον. Στο μεταξύ, η Μπελόβα σκοτώνει μία πρώην Χήρα και έρχεται σε επαφή με ένα συνθετικό αέριο, το οποίο εξουδετερώνει τον χημικό έλεγχο μυαλού που της είχε επιβληθεί στο Κόκκινο Δωμάτιο. Η Μπελόβα κρύβεται, αφού πρώτα στέλνει φιαλίδια με το αντίδοτο στη Ρόμανοφ, ελπίζοντας ότι αυτή και οι Εκδικητές θα μπορέσουν να απελευθερώσουν όλες τις Χήρες. Έχοντας τα φιαλίδια μαζί της, η Ρόμανοφ δέχεται επίθεση από έναν πράκτορα του Κόκκινου Δωματίου, τον Τάσκμαστερ. Καταφέρνει να ξεφύγει και συνειδητοποιεί πως τα φιαλίδια στάλθηκαν από τη Βουδαπέστη. Πηγαίνοντας εκεί, βρίσκει την Μπελόβα, η οποία της αποκαλύπτει πως ο Ντρέικοφ είναι ζωντανός και πως το Κόκκινο Δωμάτιο εξακολουθεί να λειτουργεί. Ο Τάσκμαστερ και μια ομάδα Χηρών τους επιτίθενται, αλλά καταφέρνουν να διαφύγουν και συναντούν τον Μέισον, ο οποίος τους παρέχει ένα ελικόπτερο.

Οι Ρόμανοφ και Μπελόβα βοηθούν τον Σόστακοφ να δραπετεύσει από τη φυλακή, με σκοπό να μάθουν πού βρίσκεται ο Ντρέικοφ, αλλά εκείνος τις οδηγεί στη Βόστοκοφ, σε μια φάρμα έξω από την Αγία Πετρούπολη. Η Βόστοκοφ είναι αυτή που ανέπτυξε τον χημικό έλεγχο μυαλού και ειδοποιεί τον Ντρέικοφ, αλλά η Ρόμανοφ την πείθει να τους βοηθήσει και, χρησιμοποιώντας μάσκες εξειδικευμένης τεχνολογίας, οι δυο τους αλλάζουν θέσεις. Στο Κόκκινο Δωμάτιο, μια μυστική εναέρια εγκατάσταση, η Βόστοκοφ απελευθερώνει τους Σόστακοφ και Μπελόβα, ενώ η Ρόμανοφ πηγαίνει στον Ντρέικοφ. Εκείνος καταλαβαίνει τη μεταμφίεσή της και της αποκαλύπτει πως ο Τάσκμαστερ είναι η Αντόνια, η οποία υπέστη μεγάλη βλάβη στον βομβαρδισμό και αναγκάστηκε να τοποθετήσει διάφορα εξαρτήματα στο κεφάλι της για να τη σώσει, κάνοντάς την τον ιδανικό στρατιώτη με την ικανότητα να μιμείται τις κινήσεις των αντιπάλων της. Η Ρόμανοφ προσπαθεί να επιτεθεί στον Ντρέικοφ, αλλά την εμποδίζει ο έλεγχος μέσω φερεμονών που είναι τοποθετημένος σε κάθε Χήρα. Έτσι, σπάει τη μύτη της, αποκόπτοντας το οσφρητικό της νεύρο και διαλύοντας αυτόν τον έλεγχο. Η Βόστακοφ καταστρέφει μία από της μηχανές της εγκατάστασης, ενώ ο Σόστακοφ μάχεται την Τάσκμαστερ πριν, μαζί με τη Βόστακοφ, την κλείσει σε ένα ειδικό κελί.

Ο Ντρέικοφ δραπετεύει και οι Χήρες επιτίθενται στη Ρόμανοφ, αλλά η Μπελόβα τις εκθέτει στο αντίδοτο, σταματώντας την επίθεση. Η Ρόμανοφ αντιγράφει σε USB τις τοποθεσίες των υπόλοιπων Χηρών σε όλο τον κόσμο, ενώ η εγκατάσταση αρχίζει να πέφτει. Παίρνει δύο φιαλίδια με αντίδοτο που έχουν απομείνει και απελευθερώνει την Τάσκμαστερ από το κελί. Οι Βόστοκοφ και Σόστακοφ διαφεύγουν με αεροσκάφος, ενώ η Μπελόβα καταστρέφει το αεροσκάφος του Ντρέικοφ, σκοτώνοντας τον. Η Ρόμανοφ παρέχει στην Μπελόβα αλεξίπτωτο και παλεύει με την Τάσκμαστερ. Αφού προσγειώνονται, εκθέτει την Τάσκμαστερ στο αντίδοτο και δίνει το τελευταίο φιαλίδιο στην Μπελόβα, μαζί με το USB, με σκοπό να βρει και να απελευθερώσει όλες τις Χήρες. Οι Μπελόβα, Βόστοκοφ και Σόστακοφ αποχαιρετούν τη Ρόμανοφ και φεύγουν μαζί με την Αντόνια και τις απελευθερωμένες Χήρες. Δύο εβδομάδες αργότερα, ο Μέισον παρέχει στη Ρόμανοφ ένα αεροσκάφος Κουίντζετ, με το οποίο φιλοδοξεί να απελευθερώσει τους φυλακισμένους Εκδικητές.

Στη σκηνή μετά τους τίτλους τέλους, η οποία τοποθετείται μετά τον θάνατο της Ρόμανοφ, η Βαλεντίνα Αλέγκρα ντε Φοντέν επισκέπτεται τη Μπελόβα στον τάφο της Ρόμανοφ και κατηγορεί τον Μπάρτον για τον θάνατο της Ρόμανοφ, ορίζοντάς τον ως τον επόμενο στόχο της Μπελόβα.

## Ηθοποιοί και χαρακτήρες

* Σκάρλετ Τζοχάνσον ως Νατάσα Ρόμανοφ/ Black Widow:Μία από τους Εκδικητές, υψηλά εκπαιδευμένη πρώην εκτελέστρια της KGB και πρώην πράκτορας της Α.Σ.Π.Ι.Δ.Α.. Η Ρόμανοφ είναι φυγάς και μόνη μετά τα γεγονότα του *[[Captain America: Εμφύλιος Πόλεμος]]* (2016), πράγμα που η Τζοχάνσον είδε ως ευκαιρία για να δείξει των χαρακτήρα ως "μία γυναίκα που τα έχει καταφέρει μόνη της και κάνει ανεξάρτητες και ενεργές επιλογές για τον εαυτό της". Η σκηνοθέτης Κέιτ Σόρτλαντ δήλωσε ότι η ασαφής ψυχολογική διαδρομή της Ρόμανοφ ήταν το κέντρο της ιστορίας, ενώ ο σεναριογράφος Έρικ Πίρσον δήλωσε ότι η ταινία θα δείξει την Ρόμανοφ να γίνεται η "πιο συναισθηματική, ευάλωτη και ήρεμη" εκδοχή του χαρακτήρα που ήταν στο *[[Εκδικητές: Ο Πόλεμος της Αιωνιότητας]]* (2018) και στο *[[Εκδικητές: Η Τελευταία Πράξη]]* (2019). Λόγω του ότι ο χαρακτήρας πεθαίνει στο *Η Τελευταία Πράξη*, η Τζοχάνσον δήλωσε ότι το *Black Widow* της επέτρεψε να αποχωρήσει από το MCU "με έναν πιο χαρούμενο τρόπο" και είπε ότι η δουλειά της να υποδύεται την Ρόμανοφ ήταν πλέον πλήρης. Η Έβερ Άντερσον υποδύεται την Νατάσα Ρόμανοφ σε μικρή ηλικία. Η Άντερσον, που μιλάει Ρωσικά, ένιωσε ότι η εμπειρία της στο τάε κβον ντο και στην ενόργανη γυμναστική την βοήθησαν με τον ρόλο.
* Φλόρενς Πιου ως Γελένα Μπελόβα:Η αδερφή της Ρόμανοφ που εκπαιδεύτηκε στο Κόκκινο Δωμάτιο ως Μαύρη Χήρα. Η Τζοχάνσον δήλωσε ότι η Μπελόβα ήταν μία από τις πρώτες προσθήκες στην ταινία που θα μπορούσε να σταθεί μόνη της δίπλα στην Ρόμανοφ. Η Πιου δήλωσε ότι υπήρχε ένα χάσμα γενεών ανάμεσα στις δυο τους, περιγράφοντας την Μπελόβα ως "αμετανόητη και σίγουρη για τον εαυτό της, περίεργη και συναισθηματικά γενναία". Θαύμασε την ευθύτητα και την αφοσίωση της Μπελόβα, και τόνισε ότι ο χαρακτήρας είναι μία επιδέξια πολεμίστρια που δεν ξέρει πως να ζει μία κανονική ζωή. Η Σόρτλαντ δήλωσε ότι η Ρόμανοφ θα παραδώσει την σκυτάλη στην Μπελόβα σε αυτήν την ταινία, και κατά την διάρκεια των γυρισμάτων η Πιου ζήτησε από την Τζοχάνσον να την καθοδηγήσει σχετικά με τις απαιτήσεις που έχει η δημιουργία ταινιών της Marvel. Η Τζοχάνσον ήθελε να αποφύγει μία ανταγωνιστική δυναμική ανάμεσα στους δύο χαρακτήρες, και για αυτό είχαν μία αδελφική αλλά εριστική σχέση την οποία η Πιου χαρακτήρισε ως "μία ιστορία αδερφών που εστιάζει στο πένθος, τον πόνο, την κακομεταχείριση, στο να είσαι θύμα και στο *να ζεις* με το να είσαι το θύμα". Η Βάιολετ ΜακΓκρο υποδύεται την Γελένα Μπελόβα σε μικρή ηλικία.
* Ντέιβιντ Χάρμπορ ως Αλεξέι Σόστακοφ / Red Guardian:Ρώσος υπερστρατιώτης, παρόμοιος με τον Captain America και πατρική φιγούρα για την Ρόμανοφ και την Μπελόβα. Ο Χάρμπορ δήλωσε ότι ο Σόστακοφ δεν είναι ούτε ήρωας ούτε ευγενής και είναι ταυτόχρονα κωμικά και τραγικά προβληματικός. Ο Σόστακοφ ισχυρίζεται ότι πολέμησε τον Captain America την δεκαετία του 1980, ενώ ο Πίρσον ένιωσε ότι ο χαρακτήρας πραγματικά πίστευε κάτι τέτοιο, ενώ είναι αδύνατον στο χρονολόγιο του MCU. Ο Χάρμπορ και η Σόρτλαντ μελέτησαν την ερμηνεία του Ρίκι Τζερβέις στο *The Office* (2001–2003) και του Φίλιπ Σίμορ Χόφμαν στο *The Savages* (2007), περιγράφοντας τες ως "κωμωδία που προκύπτει από πραγματική εσωτερική ανάγκη". Ο Χάρμπορ είχε ήδη μακρύνει τα γένια του για τον τέταρτο κύκλο του *[[Stranger Things]]* (2016–σήμερα), και έβαλε βάρος για να είναι 127 κιλά για τον ρόλο. Στη συνέχεια, έχασε 27 κιλά κατά τη διάρκεια των γυρισμάτων για να υποδυθεί την νεότερη εκδοχή του χαρακτήρα στην αρχική σκηνή φλάσμπακ της ταινίας.
* Ο.Τ. Φαγκμπένλι ως Ρικ Μέισον:Σύμμαχος της Ρόμανοφ από την εποχή που ήταν μέλος της Α.Σ.Π.Ι.Δ.Α. με την οποία έχουν ρομαντικό παρελθόν. Ο Φαγκμπένλι περιέγραψε τον Μέισον ως έναν "μεσάζοντα που βοηθάει τους ανθρώπους που δεν έχουν διασυνδέσεις με τον στρατό" και βοηθάει την Ρόμανοφ με αυτόν τον τρόπο. Για τον λόγο που δεν αναπτύχθηκε ευθέως μία ρομαντική σχέση ανάμεσα στον Μέισον και την Ρόμανοφ στην ταινία, ο Φαγκμπένλι δήλωσε ότι η ταινία ήταν "μεγαλύτερη από αυτό" και ότι η σχέση τους ήταν κομμάτι της ευρύτερης οικογένειας της Ρόμανοφ. Πέρα από το σενάριο του Πίρσον, ο Φαγκμπένλι ανέπτυξε την προϊστορία του Μέισον μαζί με την Σόρτλαντ και την Τζοχάνσον. Όσο η ταυτότητα του Taskmaster κρατιόταν μυστική, πολλοί άνθρωποι υπέθεταν ότι ο Μέισον θα έπαιρνε τον τίτλο στα κρυφά, πράγμα που ο Φαγκμπένλι αναγκάστηκε να αρνηθεί ακόμα και στον προσωπικό του γυμναστή. Η τελευταία σκηνή της ταινίας, στην οποία ο Μέισον παραχωρεί στην Ρόμανοφ ένα Quinjet, προστέθηκε κατά την διάρκεια συμπληρωματικών γυρισμάτων στις αρχές του 2020, επειδή στο δοκιμαστικό κοινό άρεσε να βλέπει την Ρόμανοφ και τον Μέισον μαζί.
* Όλγα Κουριλένκο ως Αντόνια Ντρέικοφ / Taskmaster:Κόρη του Ντρέικοφ που ολοκληρώνει αποστολές για το Κόκκινο Δωμάτιο. Έχει φωτογραφικά αντανακλαστικά που της επιτρέπουν να μιμείται τις πολεμικές τεχνικές των αντιπάλων της, και χρησιμοποιεί τεχνικές από υπερήρωες όπως η Black Widow, ο Iron Man, ο Captain America, ο Winter Soldier, ο Spider-Man, ο Black Panther, και ο Hawkeye. Χρειάστηκαν πολλοί κασκαντέρ για να αποτυπωθούν οι διάφορες ικανότητες του χαρακτήρα. Η Κουριλένκο δήλωσε ότι ο περισσότερος πόνος την Αντόνια είναι εσωτερικός και περιέγραψε την σχέση της με τον Ντρέικοφ ως κακοποιητική εφόσον ο Ντρέικοφ την χρησιμοποιεί "ως ένα εργαλείο και την βάζει να κάνει ό,τι θέλει αυτός". Στην ταινία αποκαλύπτεται ότι ο Taskmaster είναι η Αντόνια σε αντίθεση με τα κόμικς όπου αυτόν τον ρόλο έχει ο Τόνι Μάστερς, επειδή ο Μάστερς δεν ταίριαζε στην ιστορία αυτής της ταινίας και ήταν πιο φυσικό για τον Πίρσον να χρησιμοποιήσει τον Taskmaster ως "μία εκκρεμότητα από το παρελθόν της Νατάσα". Η Ράιαν Κίρα Άρμστρονγκ υποδύεται την Αντόνια Ντρέικοφ σε μικρή ηλικία.
* Γουίλιαμ Χερτ ως Θαδδαίος Ρος:Υπουργός Εξωτερικών των Ηνωμένων Πολιτειών και πρώην Στρατηγός του Αμερικανικού Στρατού Ξηράς. Σχετικά με την στάση του Ρος στο *Black Widow* μετά την προσπάθεια του χαρακτήρα να ελέγξει τους Εκδικητές στο *Εμφύλιος Πόλεμος*, ο Χερτ δήλωσε ότι ο Ρος "άρχισε να νιώθει κουρασμένος" και ότι επειδή ήταν "στρατιώτης παλαιάς κοπής, ο τρόπος με τον οποίο θα μπορούσε να αντεπιτεθεί στον κόσμο που αλλάζει ήταν να συλλάβει την Νατάσα Ρόμανοφ."
* Ρέι Γουίνστον ως Ντρέικοφ:Ρώσος Στρατηγός και επικεφαλής του Κόκκινου Δωματίου. Ο Πίρσον ένιωθε ότι η ταινία χρειαζόταν έναν κακό που θα μπορούσε να χωρέσει χρονολογικά με τα γεγονότα της ιστορίας ώστε να αποφύγει να συγκρουστεί με τα γεγονότα του *Ο Πόλεμος της Αιωνιότητας*. Περιέγραψε τον Ντρέικοφ ως έναν δειλό που "ενορχηστρώνει τα πράγματα" πίσω από τις σκιές και δεν τον νοιάζει αν πληγώνει τους άλλους.
* Ρέιτσελ Βάις ως Μελίνα Βόστοκοφ:Έμπειρη κατάσκοπος εκπαιδευμένη στο Κόκκινο Δωμάτιο και μητρική φιγούρα για την Ρόμανοφ και την Μπελόβα που έχει γίνει μία από τους βασικούς επιστήμονες του Κόκκινου Δωματίου. Σε σύγκριση με τον αντίστοιχο χαρακτήρα της Βόστοκοφ στα κόμικς, που γίνεται η υπερκακοποιός Iron Maiden, η Βάις ένιωσε ότι η εκδοχή του ρόλου στην ταινία ήταν πιο μυστηριώδης και πολυεπίπεδη, με ανέκφραστη προσωπικότητα και καμία αίσθηση του χιούμορ, πράγμα που η Βάις βρήκε διασκεδαστικό. Η Βάις έλαβε μία ειδικά σχεδιασμένη στολή Μαύρης Χήρας για την ταινία, την οποία αποκάλεσε ένα "εμβληματικό" ρούχο που απαιτούσε "πολλά πράγματα για να ανταπεξέλθεις στα δεδομένα του". Η Βάις αποφάσισε να ενσαρκώσει την Βοστοκόφ ως πιο τρυφερή απέναντι στον Σόστακοφ, παρά απαξιωτική.

Επίσης, η Λιάνι Σάμιουελ, η Μισέλ Λι και η Νάνα Μπλοντέλ εμφανίζονται ως οι εκτελέστριες του Κόκκινου Δωματίου, Λεράτο, Οξάνα και Ίνγκριντ, αντίστοιχα, ενώ η Τζέιντ Σου υποδύεται μία άλλη Μαύρη Χήρα που αργότερα αποκαλύπτεται ότι ονομάζεται Έλεν στο *[[Ο Shang-Chi και ο Θρύλος των Δέκα Δαχτυλιδιών]]* (2021). Ο Ολιβιέρ Ρίχτερς υποδύεται την Μεγάλη Αρκούδα, έναν συγκρατούμενο του Σόστακοφ. Στην σκηνή μετά τους τίτλους τέλους εμφανίζεται η Τζούλια Λουί-Ντράιφους επιστρέφοντας στον ρόλο της ως Βαλεντίνα Αλέγκρα ντε Φοντέν από την σειρά του Disney+, *[[The Falcon and the Winter Soldier]]* (2021) σε μία σύντομη εμφάνιση που δεν αναγράφεται στους τίτλους τέλους. Ο Τζέρεμι Ρένερ επιστρέφει στον ρόλο του ως Κλιντ Μπάρτον σε μία σύντομη αποκλειστικά φωνητική εμφάνιση που δεν αναγράφεται στους τίτλους τέλους.

## Σημειώσεις

## Παραπομπές

## Εξωτερικοί σύνδεσμοι

*
*
*Black Widow στο Disney+

Κατηγορία:Ταινίες του 2021
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 2020
Κατηγορία:Αμερικανικές 3D ταινίες
Κατηγορία:Αμερικανικές θρίλερ ταινίες δράσης
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Αμερικανικές θρίλερ ταινίες επιστημονικής φαντασίας
Κατηγορία:Περιπέτεια επιστημονικής φαντασίας (ταινίες)
Κατηγορία:Αμερικανικές πολιτικές θρίλερ ταινίες
Κατηγορία:Ταινίες βασισμένες σε κόμικς της Marvel
Κατηγορία:Ταινίες γυρισμένες στην Ατλάντα
Κατηγορία:Ταινίες γυρισμένες στη Βουδαπέστη
Κατηγορία:Ταινίες γυρισμένες στο Μαρόκο
Κατηγορία:Ταινίες γυρισμένες στη Νορβηγία
Κατηγορία:Ταινίες γυρισμένες στην Τζόρτζια
Κατηγορία:Ταινίες τοποθετημένες στη Ρωσία
Κατηγορία:Ταινίες σχετικά με δυσλειτουργικές οικογένειες
Κατηγορία:Ταινίες σχετικά με σχέσεις μητέρας–κόρης
Κατηγορία:Ταινίες που επηρεάστηκαν από την πανδημία COVID-19
Κατηγορία:Ταινίες της Τέταρτης Φάσης του Κινηματογραφικού Σύμπαντος της Marvel
Κατηγορία:Ταινίες βασισμένες σε έργα του Σταν Λι
Κατηγορία:Crossover ταινίες με υπερήρωες
Κατηγορία:Έργα της Τζακ Σέιφερ
Κατηγορία:Ταινίες 4DX
Κατηγορία:Ταινίες με μουσική σύνθεση Λορν Μπάλφε
Κατηγορία:Ταινίες IMAX
Κατηγορία:Ταινίες ιντέρκουελ
Κατηγορία:Αμερικανικές ταινίες με υπερήρωες
Κατηγορία:Ταινίες ScreenX
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι
Κατηγορία:Θρίλερ ταινίες με υπερήρωες